b'\n_START_ARTICLE_\nOtto Ravander\n_START_PARAGRAPH_\nOtto Ravander (1843\xe2\x80\x931914) oli suomalainen Oulussa vaikuttanut merikapteeni, kauppias ja tervaporvari._NEWLINE_Ravanderin is\xc3\xa4 merikapteeni ja kauppias Isak Ravander kuoli h\xc3\xa4nen ollessaan kuusivuotias ja h\xc3\xa4n kasvoikin sitten kauppias S. W. Antmanin hoivissa. Ravander l\xc3\xa4hti merille nuorena ja suoritti per\xc3\xa4miehen ja merikapteenin tutkinnot. Revander oli vuodesta 1866 parkki Fredenin kapteenina, mutta pian h\xc3\xa4n siirtyi laivanvarustajaksi ollen mukana perustamassa Oulun rannikkoh\xc3\xb6yrylaiva osakeyhti\xc3\xb6t\xc3\xa4 1874._NEWLINE_Ravander sai kauppiaan oikeudet 1879, ja h\xc3\xa4n perusti sitten sekatavarakaupan Ouluun. Vuonna 1884 Ravander aloitti tervakaupan, ja h\xc3\xa4n vei Oulusta ulkomaille sek\xc3\xa4 tervaa ett\xc3\xa4 puutavaraa. 1890-luvulle tultaessa Ravander kilpaili jo Kainuun tervamarkkinoilla oululaisten Bergbomin ja Snellmanin kauppahuoneiden kanssa. H\xc3\xa4n toimi siell\xc3\xa4 yhteisty\xc3\xb6ss\xc3\xa4 veljens\xc3\xa4 Isak Ravanderin (1846\xe2\x80\x931913) kanssa, joka oli toiminut puutavaran v\xc3\xa4litt\xc3\xa4j\xc3\xa4n\xc3\xa4 1870-luvulta l\xc3\xa4htien ja tervakauppiaana vuodesta 1884. Isak Ravander omisti maatiloja Kainuussa, Latokartanon tilan Oulun \xc3\x84im\xc3\xa4rautiolla sek\xc3\xa4 useita Oulun keskustatontteja. Isak Ravander omisti 1910 21 maatilaa, joiden yhteenlaskettu pinta-ala oli 10 519 hehtaaria. H\xc3\xa4n myi maaomaisuutensa 1912 vastaperustetulle Ab Ule\xc3\xa5 Oy:lle. Otto Ravander puolestaan omisti 1915 18 maatilaa, joiden yhteenlaskettu pinta-ala oli 5 883 hehtaaria._NEWLINE_Ravander oli Oulun kaupunginvaltuutettuna 1890\xe2\x80\x931909, ja h\xc3\xa4n toimi my\xc3\xb6s Ison-Britannian ja Tanskan varakonsulina._NEWLINE_Otto Ravanderin kuoltua h\xc3\xa4nen liikkeens\xc3\xa4 toimintaa jatkoi omissa nimiss\xc3\xa4\xc3\xa4n Wiljo Bystr\xc3\xb6m.'